Turkin tukemat islamistit Syyriassa ovat ahdingossa. Sen takia muutama päivä sitten Turkki valloitti Syyrian rajakaupungin Jarablusin hetkessä, ilman yhteenottoja ISIS-taistelijoiden kanssa. Totuus on se, että ISIS ei taistellut Turkin armeijaa vastaan eikä lähtenyt kaupungista, vaan ainoastaan vaihtoi vaatteensa ja muutti nimensä ISISistä Syyrian Vapaa-armeijaksi. Tämä näkyy hyvin mm. BBC:n videolla.

Mielenkiintoista on se, että ISIS ei milloinkaan aiemmin ole lähtenyt yhdestäkään kaupungista tekemättä kovaa vastarintaa. Miksi ISIS siis nyt toimi näin? Uskoisin, että Turkki oli mukana juonessa.

Turkki pelkäsi kurdien vapauttavan Jarablusin kaupungin ISISiltä, samalla tavalla kuin he ovat vapauttaneet muitakin rajaseudun alueita. Nyt tekemänsä tempun kautta Turkki haluaa ilmaista kansainväliselle yhteisölle, että ISIS on poistettu kaupungista ja että kaupungin on nyt ”Syyrian oppositioryhmän” hallussa eikä kurdien tarvitse enää tulla vapauttamaan sitä.

Miksi Turkki, ISIS ja muut islamistiset ryhmät tekevät yhteistyötä?

Isis on kuin osakeyhtiö, jonka olemassaolosta monet hyötyvät. Monilla valtioilla on omia ääri-islamistisia ryhmiä ISISin riveissä, joita käytetään silloin tällöin tarvittaessa, edistämään omien intressien ja tavoitteiden toteutumista.

Ideologisesti islamistiset ryhmät kuten AKP ja ISIS ovat melkein samanlaisia. Heidän tavoitteensa on kutakuinkin sama: he haluavat perustaa islamilaisen ylikansallisen unionin eli khalifaatin tai neo-ottomaanisen imperiumin, joka ulottuisi kaikkialle maailmaan. Kansainväliset jihadistit menevät Syyriaan taistelemaan nimenomaan Turkin kautta. Turkki on myös antanut sotilaallista, taloudellista ja poliittista tukea radikaaleille sunni-islamisteille, jotka tämän tuen ansiosta hiljalleen kasvoi ISISiksi.

AKP ja ISIS taistelevat molemmat kurdeja vastaan, ja ovat sotkeneet Syyrian. Näin ne ovat suorasti tai epäsuorasti yhteistyössä. Hyvistä suhteista kielii esimerkiksi se, että ISIS teloittaa aina kaikki vankinsa. Vuonna 2014 se kuitenkin vapautti yllättäen 49 turkkilaista diplomaattivankia Mosulissa.

Turkki hyväksyy islamistit mutta ei kurdeja

Turkki hyväksyy mieluummin naapuriksi ISISin, mutta ei kurdeja. Sen lisäksi, että Turkki ei halua alueelleen kurdien itsehallintoaluetta, se myös vastustaa sitä itsehallintoaluetta, jonka kurdit ovat perustaneet omille alueilleen Syyriaan. Aikaisemmin Turkin rajanaapurina oli ISIS, kunnes vähän aikaa sitten kurdit saivat valloitettua ISISiltä takaisin omia alueita ja liittivät ne osaksi demokraattista itsehallintoaluettaan. Tämä suututti Turkin ja sai sen hyökkäämään kurdeja vastaan – se olisi mieluummin jatkanut ISISin naapurina, siitä huolimatta että kurdit ovat ilmoittaneet haluavansa rauhanomaiset, hyvät suhteet Turkkiin.

Miksi Venäjä ei ole reagoinut Jarablusin valloittamiseen?

Kansainvälinen koalitio, Yhdysvaltain johdolla, on tukenut kurdien ponnisteluja ISISiä vastaan mutta tällä kertaa se on kuitenkin hiljaisesti hyväksynyt Turkin ja ISISin salaisen liiton. Venäjäkään ei ole paheksunut sitä, että Turkki valloitti Jarablusin.

Miksi siis Venäjä ei reagoinut siihen, että Turkki valloitti Jarablusin, vaikka näyttäytyy islamistien vihollisena eikä tähän saakka ole hyväksynyt sitä, että Turkki valloittaisi alueita Syyriassa? Syynä on Turkin viimeaikainen lähentyminen Venäjän kanssa.

Kun maan suhteet huononivat vallankaappausyrityksen seurauksena EU:n kanssa, tiivisti Turkki suhteitaan länsivastaisten Venäjän ja Iranin kanssa. Myös Iran ja al-Assad eli Venäjän liittolaiset ovat parantaneet suhteitaan Turkin kanssa ja samalla nekin ovat viime päivinä hyökänneet kurdeja vastaan.

YK:n on reagoitava siihen, että Turkki valloittaa kurdialueita Syyriassa

Minusta kurdeille tulee taata omien alueidensa itsehallinto Syyriassa, samoin kuin sunnien ja alaviittien (shiiojen) olisi voitava itse hallita omia alueitaan. Vain jakamalla maa kolmeen autonomiseen osaan, on mahdollista rakentaa kestävä rauha. Jos taas maahan perustetaan vahva keskushallitus, jota johtaa kuka vain näistä kolmesta ryhmästä, ei rauhaa todennäköisesti pääse syntymään.

Autonomiset federaatiot, joista esimerkkinä kurdifederaatio, olisivat hyvä ratkaisumalli Syyrian ongelmiin. Kurdifederaatio on sekulaarinen järjestelmä, jossa asuu suhteellisen vakaissa ja demokraattisissa oloissa kurdien lisäksi kristittyjä, armenialaisia, assyyri-syyrianilaisia ja alueen arabeja. Myös naisten oikeuksia kunnioitetaan.

Näkemykseni mukaan kansainvälisen yhteisön on syytä tuomita Turkin toimet ja tukea autonomisten federaatioiden muodostamista, ja nykyisen Syyrian kurdifederaation koskemattomuutta. Turkkia tulisi myös kannustaa demokraattisempaan suuntaan.

Alan Salehzadeh